Κατσικάκι με ντομάτα στο τηγάνι
Ο Γαστρονόμος ταξίδεψε στη Νάξο και μοιράζεται μαζί σας μια φοβερή νοστιμιά του νησιού. Συνοδεύστε τη με τηγανητές πατάτες, κρασί και καλή παρέα!
1 κιλό παϊδάκια (μπορούμε να πάρουμε και από χεράκι ή μπούτι) από κατσικάκι μικρής ηλικίας, 3 φέτες λεμονιού, 1 σκελίδα σκόρδου, 1 ποτήρι ξηρό κρασί, λευκό ή ροζέ, τα φύλλα από 1 κλαράκι φρέσκια ρίγανη (σε ορισμένα μόνο σούπερ μάρκετ) ή 1/2 κουτ. γλυκού ξερή, 2 ντομάτες ώριμες, χοντροτριμμένες, αλάτι, πιπέρι, ελάχιστο ελαιόλαδο
Για να φτιάξουμε κατσικάκι με ντομάτα στο τηγάνι, αρχικά προσθέτουμε, σε ένα βαθύ τηγάνι (ή σε μια κατσαρόλα), λίγο νερό (σχεδόν μέχρι τη μέση του σκεύους).Το βάζουμε σε δυνατή φωτιά και προσθέτουμε τα παϊδάκια.Βράζουμε για περίπου 10 - 15 λεπτά, μέχρι να μαλακώσουν ελαφρώς.Μόλις σχεδόν εξατμιστεί το νερό, προσθέτουμε λίγο λάδι και σοτάρουμε τα παϊδάκια για περίπου 10 λεπτά, μέχρι να ροδίσουν, ανακατεύοντας συνεχώς.Αλατοπιπερώνουμε.Προσθέτουμε το κρασί και αφήνουμε να εξατμιστεί το αλκοόλ.Στη συνέχεια, προσθέτουμε το σκόρδο και τη φρέσκια ντομάτα.Μαγειρεύουμε για λίγα λεπτά, αλλά όχι περισσότερα από 4 - 5, θέλουμε να διατηρηθούν το χρώμα και η φρεσκάδα της ντομάτας.Μόλις 1 - 2 λεπτά προτού αποσύρουμε το φαγητό, προσθέτουμε τις φέτες λεμονιού. Δοκιμάζουμε το αλάτι και πασπαλίζουμε με τη ρίγανη. Σερβίρουμε, το κατσικάκι με ντομάτα, και συνοδεύουμε, αν θέλουμε, με πατάτες τηγανητές.
Κατσίκι,Κρασί,Ντομάτα